
1. CARACTERISTICI ALE SISTEMULUI POLITIC BRITANIC

1. Un sistem politic bipartid în schimbare

În istoria politică a Marii Britanii, puterea politică a fost deţinută,, alternativ, de două mari partide politice: de “whigs” şi “tories”, apoi de liberali şi conservatori, iar în prezent de conservatori şi laburişti.

Acest sistem politic dominant bipartid a lăsat spaţiu liber şi pentru alte partide, cum ar fi liberalii, liberal-democraţii, dar ponderea lor politică a fost nesemnificativă până la recentele alegeri.

Din 1945 şi până astăzi, s-au succedat opt guverne conservatoare şi opt guverne laburiste.

Partidul Conservator, Partidul Laburist şi Partidul Liberal-Democrat – activează numai în Anglia, Ţara Galilor şi Scoţia. În Irlanda de Nord activează partide cu baze locale (Partidul Unionist din Ulster, aripa politică a Armatei Republicane Irlandeze – IRA). În geografia electorală a repartizării partidelor, se poate observa că Partidul Conservator este mai bine reprezentat în sudul Angliei, iar Partidul Laburist în nordul Angliei şi în Scoţia.

Mulţi analişti care au studiat bipartidismul britanic l-au explicat prin cultura politică britanică şi prin modul de scrutin majoritar uninominal, cu un singur tur, ceea ce descurajează proliferarea partidelor, simplifică eşichierul politic şi asigură o majoritate parlamentară confortabilă pentru partidul ce a câştigat alegerile. “Se asigură, astfel, o legătură mai directă între partidele politice şi electorat, promovând oameni politici de mare valoare” (George Voicu - “Alegerile din Marea Britanie” - Centrul pentru studii şi cercetări, iunie 1997).

Din punct de vedere organizatoric, este semnificativ rolul asociaţiei din circumscripţia electorală a fiecărui partid, dar şi cel al Biroului central. Când Partidul Laburist se află la guvernare, el instituie o comisie formată din parlamentari şi reprezentanţi ai guvernului, care constituie un canal de comunicare între guvern şi reprezentanţii partidului din Parlament.

Democraţia parlamentară britanică se bazează, deci, pe două partide puternice, bine organizate, capabile a susţine un guvern solid şi stabil. Ea are adânci rădăcini istorice, fundamentându-se de peste 150 de ani pe partide politice, instituţii pe care, de altfel, Marea Britanie le-a inventat în spaţiul european.

Sistemul partidelor britanice şi-a manifestat, astfel, de-a lungul timpului, eficacitatea şi caracterul democratic, prin afirmarea unei vieţi parlamentare întemeiate pe un model dual.

Recentele alegeri au adus un element de noutate: liberal-democraţii tind a lua locul conservatorilor, ca principală forţă a opoziţiei, şi au devenit a treia forţă politică a ţării.

2. Partidul Conservator – eşecuri ale dreptei tradiţionale 

Încă din timpul revoluţiei de la 1688, gruparea “tories” reprezenta marii proprietari de terenuri, nobilimea etc. Partidul Conservator s-a constituit şi s-a dezvoltat la mijlocul secolului al XIX-lea. În 1867, s-a constituit Uniunea Naţională a Asociaţiilor Conservatoare, care se confrunta pe plan politic cu liberalii, în cadrul Parlamentului. Partidul Laburist s-a constituit ulterior, în afara Parlamentului. După 1945, după perioada guvernărilor laburiste, în anii ’80, Partidul Conservator preia conducerea politică, în plină situaţie de criză economică şi socială. 

Guvernul Margaret Thatcher a optat pentru un program liberal, opus politicilor social-democrate anterioare. El a realizat privatizări masive ale sectoarelor economice etatizate de laburişti, după 1946 (transporturi aeriene, construcţii navale, industria de automobile, minele, electricitatea etc.). S-a instalat, astfel, un echilibru economic datorat acţiunii mecanismelor economice de piaţă şi s-a opus, de asemenea, o puternică rezistenţă acţiunilor revendicative ale sindicatelor. 

Guvernul John Major a continuat politica Partidului Conservator, reuşind să scoată, în anii ’90, Marea Britanie din recesiunea economică (inflaţie scăzută, rata şomajului mică).

Luptele din cadrul Partidului Conservator şi politica dură de tip liberal au fost elementele decisive care au dus la înfrângerea partidului în alegerile din 1 mai 1997.

Această politică, eroziunea produsă de guvernare, au dus, la scăderea popularităţii partidului, după 18 ani de conducere a ţării.

Premierul John Major afirmase vehement atitudinea sa naţionalistă, anti-europeană, puternic prezentă şi astăzi în tabăra euroscepticilor britanici.

Căderea conservatorilor după alegerile din mai 1997 arăta că ei au pierdut un electorat masiv din rândurile funcţionarilor, tinerilor, muncitorilor calificaţi etc.

Noul lider conservator, William Hague, a publicat, imediat după înfrângerea în alegeri, un document intitulat “Un nou viitor pentru Partidul Conservator”, în care arăta că trebuie învăţată lecţia acelor alegeri: partidul să se apropie de electorat, să lanseze idei noi, să ia deciziile potrivite mentalităţii noului secol. Partidul trebuia reconstruit pe principiile unităţii, descentralizării, democraţiei, participării şi deschiderii spre noua realitate. Aceste încercări au avut loc, atât la nivel structural, cât şi la nivel decizional, financiar, etic, însă fără rezultatele scontate.

Analiştii britanici consideră că pentru a câştiga alegerile, orice partid trebuie să pară unit, solidar, competent, să se bucure de popularitate, el şi liderii săi.

Într-un studiu intitulat semnificativ “Conservatorii pot câştiga?”, analistul politic Monica Charlot arăta că, în 1997, un sondaj Gallup punea în evidenţă că 78% din electorat considera că Partidul Conservator nu este unit. Din punct de vedere al competenţei, căderea conservatorilor a fost şi mai spectaculoasă, partidul fiind, în 1997, aproape discreditat în ochii opiniei publice.

Tot în 1997, Partidul Conservator a ajuns la o cotă-record de nepopularitate. Imaginea partidului era dominant negativă, iar liderul său nu a reuşit să câştige opinia publică britanică.

În acelaşi timp, conform unui sondaj Morj, realizat în 1999, imaginea personală a lui Tony Blair era în plină ascensiune, fiind apreciată capacitatea sa de a reacţiona în timp de criză, puterea de a înţelege problemele lumii contemporane. În aceste sondaje, Partidul Conservator era apreciat ca fiind incompetent, divizat şi nefiabil, iar liderul său puţin cunoscut şi apreciat. Până în prezent, partidul nu a reuşit să recupereze acest handicap electoral, să demonstreze că este un partid unit, cu un program credibil şi competent.

Toate aceste elemente au dus la aspra înfrângere în alegerile din iunie 2001 şi la demisia liderului său.

La preşedinţia partidului candidează un om politic extrem de dinamic şi charismatic, Michael Portillo.

 

 

 

1.3. Scurtă cronologie a mişcării laburiste1

	1900 -
	Se creează un Comitet laburist reprezentativ pentru interesele clasei muncitoare (LRC).

	1906 -
	Acest Comitet se transformă în Partid Laburist (Labours Party) şi, la alegeri, obţine 30 de locuri în Parlament.

	1910 -
	Partidul Laburist obţine la alegeri 10 locuri în Parlament

	1916 -
	Partidul Laburist participă la guvernul de uniune naţională, condus de Lloyd George.

	1918 -
	La alegerile generale, Partidul Laburist obţine 63 locuri şi se votează un nou statut care pune în centru socializarea mijloacelor de producţie, distribuţiei şi comerţului.

	1922 -
	La alegerile generale, laburiştii obţin 142 locuri în Parlament, neobţinând nici o majoritate clară.

	1923 -
	Cu 191 locuri în Parlament (30% din voturi), Partidul Laburist formează cu ajutorul liberalilor un guvern minoritar, condus de Ramsay MacDonald.

	1924 -
	La alegeri, Partidul Laburist obţine 33% din voturi, dar liberalii pierd alegerile, iar conservatorii câştigă. Laburiştii intră în opoziţie.

	1929 -
	La alegerile generale, cu 288 locuri în Parlament (37,1%), Partidul Laburist deţine majoritatea relativă în Camera Comunelor şi formează, cu susţinerea liberalilor, un guvern minoritar, condus de MacDonald.

	1931 -
	După alegerile la care obţine 65 locuri în Parlament (30,6%), o parte a Partidului Laburist, condusă de MacDonald, se rupe de partid şi participă cu conservatorii la guvernare; George Lansburry preia conducerea partidului.

	1935 -
	La alegeri, Partidul Laburist obţine 154 locuri (37,9% din voturi), iar conducerea este preluată de Clement Attlee.

	1940 -
	Laburiştii intră în coaliţia de uniune naţională, condusă de Winston Churchill.

	1945 -
	După alegeri, Partidul Laburist obţine 393 locuri în Parlament şi are majoritatea absolută în Camera Comunelor. Guvernul condus de Clement Attlee lansează un amplu program de naţionalizare, creează un sistem naţional de asigurări sociale şi demarează procesul de decolonizare.

	1950 -
	La alegerile generale, Partidul Laburist obţine 46,1% din voturi, dispunând în continuare de majoritatea absolută în Camera Comunelor.

	1951 -
	În alegeri, laburiştii pierd majoritatea şi intră în opoziţie.

	1955 -
	Partidul Laburist obţine doar 277 locuri în Parlament (46,4%), iar la conducerea partidului vine Hughe Gaitskell.

	1958 -
	La alegerile generale, Partidul Laburist este înfrânt. Liderul partidului încearcă, fără succes, să obţină de la Congresul laburiştilor abandonarea opţiunii pentru socializarea economiei.

	1963 -
	La conducerea Partidul Laburist vine Harold Wilson.

	1964 -
	La alegerile general, Partidul Laburist obţine majoritatea absolută în Camera Comunelor şi Harold Wilson devine prim ministru.

	1966 -
	Au loc alegerile generale în urma cărora laburiştii îşi întăresc poziţia în Parlament.

	1970 -
	Partidul Laburist este înfrânt la alegerile generale.

	1972 -
	Congresul laburist se opune aderării Marii Britanii la Comunitatea Europeană, provocând demisia liderului său adjunct, Roy Jenkins.

	1974 -
	În urma alegerilor, Partidul Laburist dispune de o majoritate relativă în Camera Comunelor, iar Harold Wilson formează un guvern minoritar. După alegerile din octombrie, vor obţine o majoritate absolută.

	1975 -
	Se desfăşoară referendumul referitor la aderarea Marii Britanii la Comunitatea Europeană şi, după mari dezbateri, se dă acordul (cu 67,2% din voturi).

	1976 -
	Harold Wilson demisionează şi este înlocuit cu James Callaghan.

	1978 -
	Este respins prin referendum proiectul autonomiei regionale în Scoţia şi Ţara Galilor.

	1979 -
	Partidul Laburist este înfrânt în alegerile generale, obţinând 36,9% din voturi. Conservatorii revin la putere, conduşi de Margaret Thatcher.

	1980 -
	La conducerea Partidului Laburist vine Michael Foot. În martie, disidenţi ai partidului creează Partidul Social-Democrat.

	1982 -
	Războiul Malvinelor provoacă mari diviziuni în Partidul Laburist. 

	1983 -
	La alegerile generale, Partidul Laburist este înfrânt în mod categoric (27,6%) din voturi.

	1984-1985
	Grevele minerilor adâncesc divizările din Partidul Laburist. 

	1987 -
	Laburiştii sunt din nou înfrânţi în alegeri. Tony Blair devine purtător de cuvânt al partidului.

	1988 -
	Se confruntă Tony Benn şi Neil Kinnock pentru funcţia de lider. Reprezentantul extremei stângi, Tony Benn, este înfrânt

	1992 -
	După înfrângerea din alegerile generale, John Smith vine la conducerea Partidului Laburist. 

	1993 -
	John Smith obţine de la Congresul laburiştilor acceptul pentru reducerea rolului sindicatelor în partid. 

	1994 -
	După decesul lui John Smith, Tony Blair este ales lider al Partidului Laburist.

	1995 -
	Congresul extraordinar laburist aprobă schimbarea statutului şi elimină prevederea legată de socializarea economiei.

	1997 -
	Partidul Laburist câştigă alegerile generale şi Tony Blair devine prim-ministru. În septembrie, prin referendum, electoratul din Scoţia şi Ţara Galilor aprobă crearea adunărilor regionale.

	1998 -
	În urma unui referendum, se creează noi instituţii regionale în Irlanda de Nord; electoratul londonez aprobă reformele de la nivelul municipalităţii; în iunie, au loc alegeri pentru adunarea nord-irlandeză.

	1999 -
	Intră în vigoare reglementările legate de salariul minim. În mai, au loc primele alegeri pentru adunările din Scoţia şi Ţara Galilor, în care laburiştii deţin majoritatea relativă. La alegerile europene, Partidul Laburist este devansat de conservatori (28-36%), în condiţiile unui absenteism ridicat (77%).


 

2. NOUL LABURISM

2.1. Continuitate şi discontinuitate politică

Partidul Laburist modern, legat de apariţia Societăţii Fabienilor, s-a constituit în 1884 şi a impus ideile socialiste democratice, convingând electoratul că socialismul reprezintă viitorul, că îşi poate manifesta superioritatea printr-o acţiune politică eficientă şi adecvată societăţii democratice. Încă de la început, Partidul Laburist a exclus calea revoluţionară sau a forţei şi a fost puternic legat de religie, cu care a împărtăşit valorile morale, umaniste, egalitare, afirmarea demnităţii şi libertăţii umane.

El a susţinut, în acelaşi timp, socializarea mijloacelor de producţie, controlul de stat şi măsurile de bunăstare socială, dar şi dezvoltarea individuală în cadrul societăţii.

În 1893, Partidul Laburist s-a afirmat ca partid independent şi direct legat de sindicate. În 1918, în alegeri, el susţinea proprietatea comună asupra mijloacelor de producţie şi un sistem eficient de administrare populară şi de control (“clauza a IV-a”). Este semnificativ că această clauză din programul-statut a fost abolită în 1996, din iniţiativa lui Tony Blair şi cu acordul partidului .

Afirmarea Partidului Laburist are loc după cel de-al doilea război mondial, când, în 1945, câştigă alegerile şi procedează la naţionalizări în sectoarele cheie ale economiei, aplică politici sociale ample (“welfare”) care au implementat competiţia economică. 

În timp, însă, această politică a dus la o criză economică, politică şi socială, ceea ce a făcut ca, timp de aproape două decenii, conducerea politică să fie preluată de conservatori.

După câştigarea alegerilor, în mai 1997, Partidul Laburist a realizat o reformare progresivă din punct de vedere doctrinar şi strategic, începută chiar înainte cu 3 ani, prin venirea lui Tony Blair la conducerea partidului, în 1993.

Semnificativ este că John Biffen, fost ministru conservator, caracteriza încă din 1997 politica lui Tony Blair astfel: “politica economică pe care acesta şi-o propune şi politica noastră seamănă ca două picături de apă. Astăzi, Tony Blair conduce un partid neothatcherian”.

Programul electoral al lui Tony Blair, prudent, pragmatic, menţinea timp de doi ani, aceleaşi coordonate economice (taxele, salariul minim, inflaţia, sindicate, politica în raport cu Uniunea Europeană).

Doctrina noului laburism “va schimba lucrurile care sunt necesar a fi schimbate în societatea britanică”, afirma Blair. 

New Labour se afirma, astfel, ca o îndepărtare de ceea ce era dogmă, trecut. Priorităţile programului din 1997 erau învăţământul şi sănătatea, elemente centrale şi ale actualei campanii electorale.

Reforma învăţământului impunea înfiinţarea de şcoli pentru toţi copiii, suplimentarea bugetului de stat în acest scop.

În domeniul sănătăţii, programul electoral propunea sporirea cheltuielilor publice, autonomiei centrelor de sănătate, un serviciu de sănătate publică reconstruit. 

S-a lansat un amplu program de creare a noi locuri de muncă, prin reorientare profesională a tinerilor şomeri, printr-un program minimal tip manu propria, compus din 10 puncte.

Programul de combatere a criminalităţii impunea măsuri ferme, sub deviza “Law and Order”, promovând valorile moralităţii şi ale familiei.

În domeniul politicii externe, Tony Blair se arăta rezervat în relaţiile cu Uniunea Europeană şi cu aderarea la moneda unică.

În domeniul constituţional, Partidul Liberal a realizat un proces radical de acordare a autonomiei Ţării Galilor şi Scoţiei, sprijinind crearea unor parlamente locale. Noii laburişti au realizat astfel descentralizarea puterii politice, urmărind întărirea sprijinului politic în acele zone.

Partidul Laburist şi-a declarat acordul şi cu ideea eliminării dreptului eredităţii din Camera Lorzilor, drept considerat nedemocratic.

Discursul laburist s-a schimbat radical, căpătând o mai mare adresabilitate socială, un ton pragmatic, care a înlocuit termenul de “socialism” cu cel de “modern”, culoarea “roşu” cu “violetul”- cum se exprimă, în mod plastic, analiştii politici.

S-a lansat, astfel, ideea unei “societăţi prin parteneriat” (stakenholding society), un nou contract social cu comunitatea, care să depăşească ruptura stânga-dreapta şi să ducă la edificarea unei “Noi Mari Britanii”.

Scopul vieţii economico-sociale urma să fie “bunăstarea socială prin muncă” (welfare to work), care avea să constituie începutul unei noi ere în istoria ţării.

Totuşi, după anii de guvernare laburistă de după 1997, este greu de apreciat raportul între continuitate şi discontinuitateapolitică la nivelul politicii efective duse de partidul laburist2.

Cert este că au avut loc reforme ideologice, strategice, programatice, comunicaţionale la nivelul partidului, ceea ce a dovedit capacitatea de a reforma în mod clar politica laburistă, în contextul în care, acelaşi proces avea loc la nivelul tuturor partidelor social-democrate din Europa.

Acest discurs despre schimbare a avut o mare audienţă, într-o realitate în continuă schimbare, în care vechea distincţie între dreapta neoliberală şi stânga social-democrată s-a estompat.

Partidul lui Tony Blair a înţeles dinamica epocii contemporane, iar doctrina noului laburism pare deschisă noutăţii care, prin definiţie, este inevitabilă şi, implicit, adecvată. De aceea, nu pare a avea adversari. A gândi altfel – scrie analistul D. Marquand – înseamnă a cădea în sentimentalism sau nostalgie. Piaţa şi cultura mondială se impun în mod implacabil şi “revoluţia schimbării”, despre care vorbeşte Tony Blair, nu pare a întâmpina rezistenţă deocamdată.

Dar conceptul de “schimbare” – este ambiguu şi are multe faţete – pe de o parte, paradigma mondialistă a eficacităţii, a descentralizării, iar pe de altă parte, cea pluralistă a autonomiei, creativităţii şi diversităţii. Noul laburism redă acest paradox, fiind, totodată, centralizator şi descentralizator şi este pus a face faţă acestei dileme.

2.2. Ambiguităţile modernităţii

Noul laburism pare o enigmă – afirma David Marquand, autor al unui studiu intitulat “Noul Laburism sau ambiguităţile modernităţii”3. El remarca măsurile de descentralizare luate de guvernul Blair în Scoţia şi Ţara Galilor, pe care le apreciază ca schimbări radicale pentru Marea Britanie, ca şi cele de la nivelul celor două Camere ale parlamentului englez.

Pe de altă parte, tratamentul azilanţilor a fost mult mai puţin liberal decât al guvernărilor anterioare, ceea ce constituie o contradicţie între deschiderea şi închiderea politică a guvernului Blair.

Pe plan extern, primul-ministru, Tony Blair, a încercat să realizeze o desprindere de euro-fobia care domina vechiul discurs politic.

Noul Laburism a lansat şi o concepţie diferită despre rolul statului, susţinând că investiţia în capitalul uman este cheia realizării justiţiei sociale şi a unei ţări cu economie competitivă. Statul are, în acest context, misiunea de a veghea dacă această investiţie este adecvată şi echilibrată. În acelaşi timp, noul laburism a admis disparităţile produse de dezvoltarea economico-socială. El s-a pronunţat în favoarea unei egalităţi a şanselor, dar nu şi pentru redistribuirea profiturilor celor defavorizaţi.

În organizarea internă a sectorului public, în politica monetară şi fiscală, ca şi în atitudinea faţă de economia mondializată, Noul Laburism nu s-a îndepărtat semnificativ de politica neoliberală anterioară. 

Premierul Tony Blair este exponentul acestei realităţi paradoxale, simpatic, uman, dar ideologic dur. El a reuşit dificile exerciţii de echilibrare a diferitelor curente, având un control total asupra cabinetului său. Popularitatea sa pare inatacabilă, este susţinută instituţional, dar şi de o charismă deosebită.

Tony Blair este religios, dar şi ambiţios, dur, inteligent, cu bune intenţii, un bun tehnician politic deschis spre detalii practice, dar şi spre teorie. Ideologic, Tony Blair a adoptat “calea a treia”, un amalgam între politica economică neoliberală şi aspiraţiile vagi ale social-democraţiei, asociate cu retorica tehnico-managerială a mondializării4, ceea ce a fost apreciat de specialişti ca un “flirt ideologic”.

“Contează ceea ce merge” este deviza premierului britanic, care, de fapt, încearcă să dizolve demersul ideologic, coerenţa sa, înlocuindu-l cu practica. 

Caracterul şi dinamica coaliţiei electorale – foarte largi, dar amorfe – din care a făcut parte, au susţinut politica premierului britanic. Majoritatea parlamentară laburistă a fost cea mai importantă din istoria sa şi în jurul ei s-a construit noua coaliţie electorală, la scară foarte amplă, cuprinzând clasa mijlocie din centrele urbane, elita marilor întreprinderi.

În Marea Britanie, din punct de vedere politic, secolul XX a fost dominat de conservatori, care au marcat compoziţia şi aspiraţiile elitelor politice britanice, tipul economiei politice şi morala, textura societăţii civile.

Premierul britanic Tony Blair a ţinut cont de acestea, dar a ţinut să izoleze Partidul Conservator de instituţiile statului, element central al vieţii politice britanice.

Marea provocare pentru regimul laburist a fost să dobândească un al doilea mandat, să se instaleze ca principal partid de guvernământ, sublinia Philip Gould, consilierul politic al lui Tony Blair.5 Scopul era acela de a construi o coaliţie progresistă care să domine noul mileniu: “Trebuie să câştigăm noul secol, aşa cum l-am pierdut pe cel trecut”- afirmă azi laburiştii.

Totuşi, ambiguităţile politicii Noului Laburism devin vizibile şi fac ca această orientare politică să fie marcată de adânci divergenţe de interese şi identitate.

Analistul David Marquand observa că societatea contemporană creează mari distanţe între bogaţi şi săraci şi că pe piaţa mondială a slăbit clasa mijlocie şi a crescut grupul excluşilor social. Aceste fracturi sociale marchează şi mişcarea Noului Laburism.

Acelaşi analist considera că este puţin probabil ca formarea, educarea şi persuasiunea morală să transforme toate clasele sociale în câştigători, iar perdanţii există şi sunt total opuşi câştigătorilor. Presiunile politice şi ideologice sunt foarte puternice, însă se creează iluziile “câştigătorului”, larg promovate de media, grupuri de reflecţie, universităţi care pot duce, pe termen lung, la deziluzii.

Deocamdată, s-a realizat însă o aliniere electorală amplă, internaţională, în jurul acestor reorientări politice, legate de noua democraţie americană, care a dus la victoria laburistă din aceste alegeri.

Divergenţele produse de afirmarea unor identităţi diferite, sunt, deocamdată, puţin evidente, dar din ce în ce mai greu de depăşit şi înţeles. Pe de o parte, presiunea pieţei mondiale duce la o omogenizare identitară, la dislocarea comunităţilor, iar pe de altă parte, se manifestă presiunea heterogenităţii, specificităţii, care se manifestă din ce în ce mai puternic şi în interiorul societăţii britanice.

Are loc o renaştere extraordinară a identităţii naţionale şi etnice în toate ţările, mai ales în Marea Britanie, care n-a fost niciodată un stat – naţiune, afirmă analistul David Marquand. Revendicarea autonomiei de către Scoţia şi Ţara Galilor a avut la bază moduri de viaţă, valori sociale şi culturale diferite, care au zdruncinat regimul Thatcher, care s-a văzut confruntat cu o cultură economică mai colectivistă, cu o morală socială diferită.

Dilema Noului Laburism a fost aceea de a menţine coaliţia şi de a răspunde acestor revendicări. Se pare că pe termen scurt această politică a reuşit.

S-au creat astfel centre de putere alternativă în Scoţia şi Ţara Galilor, înfruntând ortodoxia politică a metropolei, conservând astfel hegemonia politică a laburiştilor.

O altă mare provocare pentru Noul Laburism a fost raportul dintre Marea Britanie şi continentul european: cea mai mare sursă de divizare politică. Această problemă este legată de reconstrucţia identităţii engleze după dizolvarea imperiului britanic. Ea explică, în parte, eurofobia britanică conservatoare, care s-a întemeiat pe naţionalismul britanic.

De cealaltă parte, lumea financiară şi de afaceri este puternic angajată pe piaţa mondială şi europeană şi s-a regăsit în Noul Laburism promovat de Tony Blair.

În această problemă, coaliţia politică este puternic divizată: o parte doreşte ca Marea Britanie să se angajeze plenar în proiectele europene, iar altă parte îşi manifestă violent eurofobia. 

Problema europeană continuă să fie problema dificilă a guvernului britanic. Adeziunea ţării la Uniunea Monetară Europeană va fi tranşată, probabil, printr-un referendum care a fost amânat din motive electorale.

Succesul extraordinar al lui Tony Blair este, deci, marcat de dileme dureroase, chiar dacă el a reuşit să dobândească două mandate consecutive.

În domeniul economic şi social, s-ar dori sprijinirea celor neajutoraţi, dar nu pot fi ofensaţi “câştigătorii”, promovând un capitalism social. Nu se poate risca foarte mult, îndepărtându-se de aceste realităţi şi trebuie menţinută unitatea statului britanic, care doreşte să joace un rol din ce în ce mai important pe plan internaţional.

Aceste tensiuni structurale se reflectă în discursul ambiguu, dar ofensiv despre modernitate, tineret şi schimbare. “Totul este nou” – declară în fiecare discurs Tony Blair, şi trebuie depăşit trecutul spre o condiţie umană marcată de modernitate.

 

3. REFORME REALIZATE DE GUVERNAREA LABURISTĂ

1. Redefinirea Camerei Lorzilor 

În domeniul reformei constituţionale, o problemă centrală a fost reforma Camerei Lorzilor. Demn de remarcat este faptul că apariţia electoratului de masă a produs o deplasare a puterii între cele două Camere6.

Camera Lorzilor îşi are originea în Curtea Regală din secolele XII-XIII, perioadă în care aceasta contribuia la elaborarea legilor şi dădea avizul în legătură cu creşterea impozitelor. Ea cuprindea reprezentanţii Bisericii şi lorzii cei mai influenţi ai regatului. În secolul al XVIII-lea, Camera Lorzilor a fost dominată de conservatori care se împotriveau, în general, proiectelor de lege liberale. În 1929, guvernul liberal a introdus un proiect de lege care să limiteze puterea lorzilor, încercând să o subordoneze Camerei Comunelor. La începutul secolului XX, puterea sa politică a fost în declin, dar în 1958, guvernul conservator a întărit Camera Lorzilor. 

Pe lângă funcţia judiciară, cea legislativă propriu-zisă, cea de deliberare asupra proiectelor care îi sunt trimise de cealaltă Cameră şi de funcţia constituţională, Camera Lorzilor “este un simbol al dezvoltării constituţionale a Marii Britanii şi prin aceasta, un factor decisiv al întăririi încrederii naţiunii engleze în instituţiile sale politice. Camera Lorzilor rămâne una dintre constatele vieţii politice ale Marii Britanii, fiind păstrată nu numai ca o instituţie politică cu rădăcini adânci în sistemul de guvernare, ci şi în conştiinţa publică”7.

Faptul că structura Camerei Lorzilor este stabilită pe linie ereditară şi că ea este dominant conservatoare a nemulţumit guvernarea laburistă.

Încă din 1968 a fost pus în discuţie un proiect de lege care propunea eliminarea progresivă a funcţiilor ereditare, dar a întâmpinat o mare rezistenţă. S-a propus atunci o poziţie mai modernă, care să reformeze, mai degrabă, decât să vizeze abolirea funcţiilor ereditare.

Programul laburist din 1997 şi-a propus să realizeze aceste schimbări pentru a face Camera Lorzilor mai democratică şi mai reprezentativă.

Raportul comisiei regale care s-a ocupat de această problemă, a declanşat mari dezbateri, ceea ce a dus la amânarea luării unor decizii, mai 

ales datorită tensiunilor prezente chiar în sânul Partidului Laburist, dar şi în relaţiile cu Partidul Liberal-Democrat.

Au fost obstacole puternice în realizarea acestei reforme, deşi primul-ministru, Tony Blair, a declarat că nu poate renunţa uşor la un punct al programului său de guvernare. El a iniţiat un proiect de lege, ulterior aprobat, dar a cărui aplicare va mai dura mult timp.

3.2. Reforme în vederea descentralizării

Marea Britanie s-a înscris, după anii ’70, în rândul celorlalte ţări europene care au transferat puterea către eşaloanele locale ale societăţilor, cum ar fi: Spania, Franţa, Italia, Belgia, Germania, Portugalia etc. 

Patrick Le Galés8 remarca aceste reforme de descentralizare care s-au înscris pe linia guvernării policentrice, pe linia transferării competenţelor, negocierilor bugetare complexe de la nivelul guvernamental şi spre cel local. 

Guvernul Blair a reuşit să rupă tradiţia statului centralizat şi să deschidă o nouă eră pentru politica britanică.

Încă de la alegerea sa, premierul Tony Blair a anunţat o veritabilă revoluţie instituţională, care a dus la formarea unor parlamente alese în Scoţia, Ţara Galilor şi Irlanda de Nord. Toate acestea au fost elemente importante ale unui amplu program de modernizare constituţională încă deschis. 

Reformele realizate de guvernul laburist au implicat o mobilizare socială şi politică deosebită, într-o ţară care devenise cea mai centralizată din Europa.

Agenţiile naţionale de dezvoltare economică au început să funcţioneze şi, timp de 2 ani, a fost creat cadrul instituţional pentru aceste schimbări care au dus la o reală guvernare locală. Liniile generale ale acestei guvernări sunt cuprinse într-un document intitulat “Modernizare şi noi forme ale guvernării”, care pune accentul pe rolul liderilor politici de la nivel local şi pe iniţiativele de investiţii corespunzătoare.

În program, noile schimbări urmau a fi realizate sub imperativul eficacităţii, transparenţei, responsabilităţii şi moralităţii, care să se opună tendinţelor de corupţie. Conform acestui program, activitatea publică locală era menită să pună în valoare iniţiativa individuală a cetăţenilor şi să mobilizeze fondurile destinate dezvoltării regiunilor.

În turneul de la sfârşitul anului 1999, efectuat în nordul Angliei, Tony Blair a constatat nemulţumirea cetăţenilor în legătură cu creşterea decalajelor dintre Nord şi Sud. Premierul a încurajat, liderii locali, recunoscând tradiţia laburistă a acestor regiuni şi promiţând sprijinirea activităţii locale din zonă. Premierul nu a susţinut, ideea unor regiuni distincte, ci a unor agenţii regionale cu responsabili numiţi, care să valorifice fondurile. Aceste agenţii nu au statutul unei autorităţi locale şi au la conducere oameni de afaceri puternici, capabili a concura cu celelalte agenţii şi a atrage investitori străini sau britanici, fondurile comunităţii europene.

Dincolo de aceste reuşite, evoluţia acestui proces aduce şi multe elemente de incertitudine, cum ar fi evoluţia naţionalismului local care ar putea perturba relaţia dintre dezvoltarea armonioasă a regiunilor, controlul exercitat la nivel central şi tendinţele de distanţare independentă. Rămâne deschisă problema păstrării politicii de transferare a puterii, dar şi a controlului politic la nivel central.

Un alt element important a fost includerea prevederilor Convenţiei Europene a drepturilor omului în legile britanice, care au deschis problema integrării azilanţilor în societatea britanică.

3.3. Reforma sistemului electoral

Reforma sistemului electoral a fost, de asemenea, un element esenţial al programului electoral laburist şi liantul coaliţiei cu liberal-democraţii.

Abordând această problemă, David M. Farrell, într-un articol intitulat "Reforma ezitantă a sistemului electoral", arăta că Marea Britanie a rămas ferm ataşată sistemului majoritar, cu un singur tur de scrutin, în timp ce multe alte ţări au trecut de la forma reprezentării majoritare, la forma reprezentării proporţionale.

Guvernarea laburistă a lansat tentativa de a reforma sistemul electoral actual, pentru Camera Comunelor. Actualul sistem electoral are susţinători care afirmă că acesta asigură guverne sigure şi stabile şi că poate ţine departe partidele extremiste. Atât Partidul Conservator cât şi Partidul Laburist par, paradoxal, direct interesate în menţinerea lui.

Discuţia despre reforma sistemului electoral a fost relansată în anii '90, când Partidul Laburist era preocupat de alianţele cu partide mici, legate de introducerea reprezentării proporţionale.

În 1997, primul pas a fost făcut prin crearea unei comisii independente care să studieze această problemă “Comisia Jenkins” (după numele membrului Partidului Liberal-Democrat).

Comisia a publicat un raport, în decembrie 1998, propunând o versiune a sistemului mixt german (50% din membri să fie aleşi prin scrutin uninominal şi 50% aleşi după sistemul proporţional, alegătorii votând separat cele două liste). Această variantă putea face posibilă depăşirea tensiunilor dintre cele două tendinţe: opţiunea pentru votul majoritar sau proporţional.

Varianta aleasă de comisie s-a numit "AV Plus", deosebindu-se de cea germană prin câteva elemente care puteau permite compromisul între criteriile de "largă proporţionalitate" şi cele de "menţinere a unor guverne stabile". S-a organizat şi o simulare a aplicării acestui sistem, iar rezultatele au fost prezentate de Patrick Dunleavy într-un raport publicat de "Democratic Audit", în 1998. În urma consultărilor comisiei cu aceşti cercetători, s-au făcut modificări (mai ales la zonele unde să fie aplicate aceste schimbări). În concluzia raportului au fost puse în evidenţă avantajele sistemului uninominal pentru menţinerea unui guvern stabil. Problema rămâne încă deschisă şi este dificil a aprecia evoluţia ei viitoare.

3.4. Reforma sistemului de protecţie socială

În mai 1997, noul prim-ministru britanic se adresa naţiunii anunţând modernizarea societăţii britanice printr-un plan de guvernare ce deschidea una din cele mai ample reforme din istoria Marii Britanii.9

Pe lângă reforma constituţională şi cea vizând descentralizarea statului, unul din obiectivele cheie era cel al combaterii şomajului, a excluderii sociale. Abordarea acestor probleme arată, de fapt, modul în care social-democraţia britanică s-a schimbat, punând accentul pe responsabilităţile şi obligaţiile individuale şi nu pe drepturile şi avantajele oferite de societate. În acest sens, au fost iniţiate numeroase măsuri care s-au înscris în reforma sistemului de protecţie socială.

Guvernul britanic a considerat participarea pe piaţa muncii drept cheia reducerii sărăciei şi nu redistribuirea veniturilor în sprijinirea celor defavorizaţi.

În domeniul şomajului a fost lansat un "New Deal pentru şomeri”, care a aplicat strategia "welfare to work" (bunăstare prin muncă), printr-un program de asistenţă în vederea folosirii forţei de muncă, mai ales a tinerilor între 18 şi 24 de ani. 

Tinerilor li s-au oferit patru opţiuni: studii sau formare profesională, timp de 6 luni; un loc de muncă subvenţionat, în sectorul privat; un loc de muncă în sectorul activităţii filantropice sau în sectorul de protecţie a mediului. Acest sistem "workfare" este obligatoriu, iar el permite accesul la sistemul de asistenţă socială.

Guvernul laburist a introdus salariul minim naţional, în aprilie 1999, pentru a reduce salariile mici şi a pus accentul pe ajutorul acordat familiilor cu venituri modeste, în vederea limitării efectelor “excluderii sociale”.

Conceptul "excluderii sociale" a fost recent pus în discuţie în dezbaterea politică britanică. El cuprinde elementele care determină excluderea socială, cum ar fi şomajul, salariile mici, lipsa accesului la îngrijire medicală şi educaţie, ca şi dezavantajele provocate de plasarea în zone defavorizate. Rezolvarea acestei probleme implică solidaritatea socială, integrarea cetăţenilor în comunitate.

Dacă prin noţiunea de "sărăcie" se pune, în principal, problema distribuirii10, prin noţiunea de "excludere socială" se pune accentul pe disfuncţionalităţile relaţionale care fac imposibilă participarea la viaţa economică politică şi socială.

Cert este că Partidul Laburist a creat un Grup de reflecţie, care să aprofundeze conceptul de "excludere socială", cauzele, măsurile ce pot fi luate pentru rezolvarea acestor probleme. Accentul politicii laburiste a fost pus, însă, pe clasa mijlocie, iar măsurile luate împotriva sărăciei au creat nemulţumiri şi dezamăgire.

De aceea, în 1999, guvernul a acordat selectiv atenţie sărăciei copiilor, dar aceste iniţiative sunt considerate prea modeste în raport cu realitatea. Aceeaşi situaţie există şi în domeniul pensionarilor. 

În concluzie, se poate observa că noua abordare laburistă în domeniul politicii sociale a pus accentul mai mult pe comportamentul şi responsabilităţile celor săraci, decât pe tratarea lor ca victime ale injustiţiei sociale. Guvernul britanic a pus accentul pe muncă, ca principal instrument de depăşire a sărăciei şi a propus un sistem de obligaţii reciproce tip “New Deal pentru şomeri”, cu condiţii mai stricte pentru cei ce aveau nevoie de sprijin, ceea ce a dus implicit la un "sprijin selectiv" pentru anumite categorii sociale şi pentru anumite domenii, cum ar fi sănătatea şi învăţământul (serviciile sociale cele mai populare).

Aceste realizări parţiale, nerealizările pe termen lung, pot duce la dificultăţi majore la nivel social. Noul mandat laburist se va confrunta cu aceste provocări majore ce pot duce la instabilitate politică.

3.5. Schimbarea relaţiei cu sindicatele şi cu media

Relaţiile dintre mişcarea sindicală, patronat şi guvernul Tony Blair, pot fi caracterizate simplu, prin păstrarea distanţei faţă de sindicate şi strângerea legăturilor cu patronatul, aşa cum n-a mai fost niciodată în istoria mişcării laburiste11. Acest lucru se datorează, scrie analistul Wyn Grant, specificului economiei britanice şi locului său în economia mondială. Este vorba despre o economie a serviciilor, în care "clasa muncitoare" este formată dominant din "manşetele albe" din servicii şi care a dus la marginalizarea sindicatelor.

Această apropiere a guvernului laburist de patronat (business liberalism) caracterizează mai ales politica americană, dar a fost preluată de guvernul Blair, pe linia mişcării de modernizare a centrului, la nivel politic.

Încă înainte de a fi ales, Tony Blair a declarat că vrea să strângă relaţiile cu patronatul, întrucât un partid democrat trebuie să ducă o politică pro-patronat, care să permită construcţia unei societăţi juste şi prospere.

Din această perspectivă, noul laburism a rupt cu tradiţia vechiului laburism, distanţându-se faţă de sindicate, cărora le-a cerut să se adapteze noilor realităţi politice şi schimbărilor economice. 

Pentru a câştiga sprijinul societăţii, Tony Blair a reuşit să răspundă noilor exigenţe legate de relaţia cu media şi cu electoratul, printr-o comunicare politică modernă, eficientă. Partidul Laburist a elaborat, chiar în 1998, o strategie unitară de comunicare şi a pus în mişcare o puternică echipă de specialişti în comunicare şi relaţii publice, pentru fiecare minister în parte şi pentru cabinetul primului-ministru, avându-l drept consilier principal pe Alaistar Campbell.

Arta de a gestiona informaţia, de a stăpâni modul în care se acoperă rapid spaţiul mediatic impunea noi exigenţe liderilor politici britanici. Tony Blair a reuşit, în timpul mandatului său, să răspundă acestor provocări ale lumii politice contemporane.

Discursul său politic este profesionist, cuceritor, prompt. În acelaşi timp, a urmărit participarea la diferite evenimente de divertisment, la emisiuni televizate. Campaniile electorale s-au transformat în adevărate campanii de marketing politic.

Rezultatul acestui demers modern este câştigarea celui de-al doilea mandat electoral, însă principala provocare este confruntarea dintre discursul politic şi realitatea economico-socială extrem de complexă şi imprevizibilă.

 

4. CAMPANIA ELECTORALĂ PENTRU ALEGERILE DIN 2001

4.1. Programul electoral al Partidului Laburist

 

Încă din programul electoral din 1997, Tony Blair a lansat proiectul unui al doilea mandat laburist la putere, nu numai pentru a conduce ţara, modernizată şi prosperă, în mileniul III, dar şi pentru a face din ea “modelul”, “punctul de referinţă” al naţiunilor în secolul XXI. În decurs de patru ani, Regatul s-a schimbat foarte mult, a subliniat Tony Blair, prezentând noul proiect de guvernare laburist. “Economia este mai puternică, se înregistrează un aflux de investiţii internaţionale, decalajele sociale dispar puţin câte puţin, iar ţara şi-a redobândit influenţa pe scena mondială”.

Noul Partid Laburist nu a făcut decât să “pună bazele unor schimbări mai mari în viitor”. Acum, este posibil “să fie construit viitorul” pe aceste baze, să se pună în practică “programul radical al reînnoirii britanice” – afirma Tony Blair.

Principala idee a proiectului laburist este “înflorirea potenţialului poporului”, ceea ce impune să nu mai existe o societate în două viteze, în care întotdeauna cei care reuşesc sunt aceiaşi – “o mână de oameni”, iar cei care “nu reuşesc să-şi dezvolte calităţile” sunt tot aceiaşi – “marea majoritate”. Nu este vorba de egalitarism, ci de egalitatea şanselor. De eradicarea acestui antagonism ar profita întreaga ţară. Aceasta este marea idee care va anima viitoarea guvernare, a subliniat Tony Blair.

În programul său intitulat “Ambiţii pentru Marea Britanie”, care implică o acţiune politică ce se desfăşoară pe parcursul unui întreg deceniu, Tony Blair stabileşte zece obiective pentru Noul Partid Laburist, la orizontul anului 2010: 

1. stabilitate economică pe termen lung;

2. ameliorarea nivelului de trai pentru toţi;

3. acces mai larg în învăţământul universitar şi ameliorarea învăţământului în şcolile secundare;

4. un serviciu naţional de sănătate flexibil şi gratuit;

5. utilizarea deplină a forţei de muncă în fiecare regiune;

6. şansa pentru fiecare elev de a-şi dezvolta potenţialul în sistemul şcolar şi securitatea pentru fiecare pensionar;

7. o justiţie modernă pentru a face faţă criminalităţii; 

8. autorităţi locale puternice şi responsabile;

9. ideile britanice dominând o Europă reformată şi lărgită;

10. soluţii pentru combaterea sărăciei în lume şi pentru schimbările climatice.

 

Programul este apreciat ca un program vast, “pentru o societate puternică şi o Mare Britanie puternică”.

Fiecare temă din cele zece este structurată pe cinci mari etape ce trebuie finalizate pe durata viitoarei legislaturi. Liderul Partidului Laburist a promis, dacă va fi ales, recrutarea unui număr suplimentar de 10.000 de profesori, 20.000 de infirmiere, 10.000 de medici şi 6.000 de poliţişti (fără o creştere a presiunii fiscale asupra veniturilor pentru următorii trei ani).

Tony Blair a recunoscut că ambiţia sa pentru Marea Britanie nu va putea fi numai opera guvernului. Mai trebuie ca britanicii să adere la proiectul său. Şi să-şi prezinte, ei înşişi, propriile propuneri. “Statele nu prosperă decât pe baza parteneriatului”, a insistat Tony Blair, în timpul campaniei electorale.

Conform declaraţiilor sale, alegerile legislative din 7 iunie sunt, “în multe privinţe, mai importante” decât cele din 1 mai 1997. Miza este: “a merge înainte” cu Partidul Laburist sau “a ne întoarce înapoi” cu un Partid Conservator care “a deviat spre dreapta extremă”. 

Unul dintre cele mai importante capitole ale programului electoral laburist este cel referitor la politică externă – elementul care diferenţiază radical politica laburistă de celelalte partide politice.

Într-un discurs intitulat “Rolul Marii Britanii în actualitatea europeană şi mondială”, rostit la 25 mai 2001, Tony Blair afirma:

“Problema pe care o ridic astăzi este simplă: a apăra interesul Marii Britanii în lumea modernă înseamnă a fi un partener activ, implicat în acţiunile alianţelor ai căror membri suntem”. Conform acestei poziţii, izolarea sau marginalizarea în Europa nu ar fi un act de patriotism, ci o negare a adevăratului interes naţional, sublinia premierul britanic.

Valorile unei noi Mari Britanii ar rămâne neschimbate: libertatea în limitele legii, toleranţa, receptivitatea la influenţele exterioare graniţelor Marii Britanii, echitate şi egalitate a şanselor cetăţeanului, respectarea diversităţii.

Marea Britanie ar avea un enorm arsenal diplomatic în favoarea sa: locul din Consiliul de Securitate al Naţiunilor Unite, rolul în G7, apropierea de SUA, apartenenţa la Uniunea Europeană, Commonwealth-ul, credibilitatea forţelor armate, legăturile comerciale cu Asia şi aria de răspândire a limbii engleze. 

Pentru Marea Britanie, Europa reprezintă o ocazie unică de a se afirma prin influenţa şi capacitatea de lider pe scena mondială.

Se face recomandarea de a adopta moneda europeană, votul final însă va aparţine britanicilor, prin referendum. Se apreciază însă că acest izolaţionism nu ar aduce nimic bun britanicilor. Marea Britanie deţine, de asemenea, un rol important în Organizaţia Mondială a Comerţului, fiind văzută ca o platformă cheie pentru un comerţ liber în Europa. 

Şi relaţiile deosebite cu Orientul Mijlociu ar ajuta Europa să devină o super-putere, dar nu un super-stat, afirma premierul britanic. Într-o lume în care grupuri regionale se cristalizează din ce în ce mai puternic, “vom rămâne state-naţiuni, dar lucrând împreună vom creşte cooperarea şi cu celelalte grupuri privind problemele globale”.

Problema alegereii între SUA şi Europa este greşit formulată, consideră premierul britanic. Marea Britanie va fi un “pod” între SUA şi Europa – se afirmă în discurs.

Din punct de vedere militar, trupele britanice au dovedit faptul că reprezintă unul din liderii mondiali în domeniu. În faţa unei crize majore însă, Marea Britanie va lupta, totuşi, alături de aliaţii din NATO, ce reprezintă un element vital al securităţii.

În ultimii doi ani, Marea Britanie a condus procesul de reformă economică în Europa şi va continua să păstreze un rol important în formarea agendei europene, de exemplu, în extinderea UE şi primirea primului val de candidaţi până în alegerile pentru Parlamentul European din 2004.

Referitor la rolul global al Marii Britanii în lume, premierul britanic a subliniat că la începutul secolului XXI, 1,2 miliarde de oameni (o cincime din populaţia globului) trăiesc sub pragul sărăciei, iar unul din patru adulţi este analfabet.

Sărăcia reprezintă o sursă de nesiguranţă globală şi o cauză principală a tuturor celorlalte probleme cu care se confruntă omenirea. Ajutorul pentru dezvoltare oferit de Marea Britanie în 2003/2004 va fi cel mai mare acordat vreodată, totalizând 3,6 miliarde lire. Lupta împotriva datoriilor ţărilor sărace va fi, de asemenea, condusă de Marea Britanie, ca şi până acum, în tentativa de a oferi un exemplu şi altor state puternice ale lumii. 

 

4.2. Programul Partidului Conservator

Programul electoral al Partidului Conservator s-a dorit cel mai ambiţios program conservator al generaţiei. El şi-a propus eliberarea inteligenţei, decenţei şi spiritului de acţiune al cetăţeanului englez, astfel încât să câştige un control mărit al propriei existenţe. În program se afirmă că, în acest scop, Partidul Conservator propune: 

· eliberarea întreprinzătorilor şi a celor ce lucrează în/folosesc servicii publice de sub intervenţia politică;

· programul este înrădăcinat în instinctele a milioane de oameni ale căror convingeri sunt ignorate de laburişti, în BUNUL SIMŢ – concept care a definit şi titlul programului conservatorilor;

· susţinerea şi ajutarea familiei prin: micşorarea taxelor, reintroducerea alocaţiei pentru tinerii căsătoriţi, reintroducerea alocaţiei pentru văduve cu copii;

· educaţia copilului, eliberarea şcolilor publice de sub hegemonia birocraţiei şi a guvernului prin:

- crearea unui buget prioritar educaţiei publice;

- eliminarea taxelor de colegiu pentru studenţii cu venituri mici;

- crearea unui fond special pentru universităţi.

· siguranţa cetăţeanului impune:

- delincvenţa juvenilă redusă prin crearea unor noi centre de reeducare şi o înăsprire a pedepselor în acest sens;

- creşterea numărului de poliţişti;

- înăsprirea pedepselor pentru distribuitorii de droguri;

- introducerea în închisori a mijloacelor prin care deţinuţii să muncească pentru a susţine atât victimele cât şi propriile familii.

· economic se va urmări:

- scăderea taxelor şi impozitelor printr-o grijă mai mare acordată calculării profitului şi a unor alte taxe, ca şi prin simplificarea taxei pe venit global; Planul Conservator în 5 puncte propune:

1) păstrarea lirei (deci, păstrarea controlului economiei);

2) menţinerea independenţei Comitetului de Politică Monetară a Băncii Angliei;

3) crearea unui Consiliu de Consultanţi Economici;

4) crearea unei Comisii Naţionale de Conturi;

5) elaborarea unei strategii economice realiste pentru creşterea anuală a puterii de cumpărare prin corelarea cu rata de creştere economică.

· îmbunătăţirea sistemului sanitar prin:

- creşterea fluxului de fonduri către Serviciul Naţional de Sănătate prin înlăturarea birocraţiei, crearea unui nou parteneriat între stat şi sectoarele independente;

- iniţiativa “Garanţia Pacientului” (înlăturarea listelor de aşteptare şi stabilirea unui termen în care pacientul poate fi ori tratat ori mutat într-o clinică particulară pentru transplant);

- reducerea influenţei politice în decizii clinice şi în managementul spitalului;

· o politică a pensiilor pentru cetăţean şi nu prin el prin:

- reducerea taxelor pentru pensionari;

- mărirea pensiei de bază;

- crearea unui Fond Privat de Pensii;

- protecţia economiilor bolnavilor ce necesită îngrijire pe termen lung.

· în domeniul politicii externe, referitor la relaţia cu Europa, întreaga acţiune diplomatică să se desfăşoare sub imperativul: "în Europa, nu conduşi de Europa". Se doreşte o “Europă a naţiunilor reunite”, o “Europă – reţea de state”. În acelaşi timp, se va urmări relaţia Parlamentului britanic cu Parlamentul European privind modificarea legislaţiei naţionale.

· în domeniul militar se va urmări:

- o politică de reforme atât a armatei teritoriale, cât şi a Forţei Britanice Auxiliare şi a forţelor în rezervă;

- nu se va participa la acţiuni militare într-o structură exterioară NATO şi se va insista ca orice iniţiativă europeană să se desfăşoare sub conducerea NATO;

- se va milita pentru un mediu comercial trans-atlantic liber între UE şi NAFTA;

- azilul politic în Marea Britanie va fi mai restrictiv, iar cei ale căror cereri de azil au fost respinse vor fi rapid îndrumaţi către o nouă Agenţie de Repatriere.

· politica socială va fi îmbunătăţită prin:

- tolerarea diferenţelor de rasă, religie, sex sau orientare sexuală;

- crearea unui Oficiu al Societăţii Civile cu o influenţă deosebită în actul de guvernare;

- reforma taxelor pentru acte de caritate;

- promovarea iniţiativelor independente pe piaţa locurilor de muncă şi susţinerea lor financiară;

· păstrarea diferenţelor esenţiale între rural şi urban prin:

- implementarea unei strategii de recuperare rurale după numeroasele dezastre suportate de fermierul britanic;

- înlăturarea taxei pe combustibil.

 

4.3. Programul electoral al Partidului Liberal-Democrat

 

Partidul Liberal Democrat şi-a desfăşurat campania electorală sub sloganul “Libertate, justiţie, onestitate”. 

În mesajul electoral al preşedintelui partidului, Charles Kennedy, se arăta că “libertate” se referă la faptul că fiecare cetăţean poate avea oportunitatea de a-şi construi propriul destin; “justiţie” pentru că libertatea depinde de ea; “onestitate” pentru că orice acţiune politică implică investiţii în şcoli, spitale, sistem de pensii.

Ca priorităţi, mesajul electoral menţiona: investiţiile în şcoli şi spitale; prevenirea criminalităţii; asigurarea unor pensii minime de bază. În Scoţia, unde liberal-democraţii participă la guvernare, s-au anulat taxele şcolare pentru învăţământul public şi se dorea extinderea acestei măsuri la nivelul întregii ţări. Se va recunoaşte buna pregătire profesională a profesorilor, doctorilor, surorilor medicale, poliţiştilor şi contribuţia lor deosebită la buna desfăşurare a vieţii comunităţilor. Ei vor avea libertatea de a-şi exersa competenţa profesională.

O dimensiune fundamentală a politicii liberal-democraţilor este şi cea referitoare la protejarea mediului în toate domeniile – preocupare a tuturor cetăţenilor şi oamenilor politici britanici. “O şansă reală pentru o schimbare reală” – este una din ideile-forţă ale mesajului electoral şi se referă la valorificarea întregului potenţial de care dispune actualmente Marea Britanie: diversitatea etnică şi culturală.

Guvernarea însă trebuie să comunice cetăţenilor implicaţiile, costurile măsurilor luate. Rolul principal al unui guvern este de a facilita, de a înlesni activitatea economico-socială. Misiunea sa nu este de a o regla, ci de a o stimula. Pentru a se bucura de adevărata libertate, oamenii au nevoie de un sistem educaţional performant, de un sistem medical decent, transport public de încredere, siguranţă pe străzi şi un venit sigur la vârsta pensionării se menţionează în mesajul electoral.

Statul este obligat să ofere aceste servicii publice pentru ca cetăţenii săi să îşi poată folosi întregul potenţial.

Măsurile Programului electoral al Partidului Liberal-Democrat vizează următoarele domenii:

Sănătate:

· reducerea timpului de aşteptare prin angajarea unui număr suplimentar de cadre medicale: 27.500 surori medicale, 4.600 doctori şi 10.250 medici primari, prin mărirea salariilor staff-ului medical şi prin suplimentarea numărului de posturi;

· investiţii în aparatură medicală de specialitate şi eliminarea taxelor pentru consultaţii dentare şi oftalmologice.

Transport:

· transport gratuit pentru pensionari şi invalizi şi tarif redus cu 50% pentru elevii şi studenţii sub 19 ani;

· stabilirea unui control public mai mare pe căile ferate.

Educaţie:

· reducerea numărului de elevi ai unei clase la 25 (pentru vârste de 5-11 ani);

· angajarea unui număr suplimentar de profesori (5.000);

· creşterea fondurilor pentru manuale şi echipament şcolar;

· anularea birocraţiei în şcoli.

· anularea taxelor univeristare.

Siguranţa cetăţeanului:

· suplimentarea numărului de ofiţeri de poliţie şi a gardienilor publici (6.000 respectiv 2.000);

· întărirea forţei poliţieneşti printr-o Forţă de Siguranţă Comunitară şi păstrarea cadrelor poliţieneşti aflate în rezervă în cadrul acestei forţe;

· reducerea numărului de recidive infracţionale prin pregătirea adecvată a deţinuţilor pentru reintegrare socială.

Pensii, salarii şi beneficii:

· mărirea pensiei de bază, în special pentru cei trecuţi de 75 de ani;

· ajutor pentru invalizi prin mărirea alocaţiei pentru combustibil pe timp de iarnă;

· ajutor oferit celor cu venituri reduse prin diminuarea taxelor şi impozitelor şi o recalculare anuală a salariului minim.

 

 

5. REZULTATELE ALEGERILOR DIN 7 IUNIE 2001 ŞI SEMNIFICAŢIA LOR POLITICĂ

 

5.1. Rezultatele alegerilor şi reacţii internaţionale

 

Partidul Laburist din Marea Britanie, al premierului Tony Blair, a câştigat alegerile legislative britanice, obţinând 413 din cele 659 de mandate ale Camerei Comunelor, în timp ce Partidul Conservator, al lui William Hague, a obţinut 166 de mandate, iar partidul Liberal Democrat, 52 de mandate – potrivit rezultatelor definitive ale alegerilor legislative ce au avut loc la 7 iunie a.c., în Regatul Unit al Marii Britanii şi Irlandei de Nord.

Mai multe formaţii politice mai mici şi-au împărţit celelalte mandate: Scottish National Party/SNP/5 locuri; Plaid Cymru, 4 locuri; Ulster Unionist Party/UUP/6 locuri; Democratic Unionist Party/DUP, care se opune procesului de pace, 5 locuri; Social Democratic and Labour Party/SDL/3 locuri; Sinn Fein, 4 locuri, precum şi un independent. 

Partidul Laburist a obţinut 43% din voturi, o majoritate confortabilă în parlament, extrem de apropiată de cea deţinută şi în mandatul precedent. Conservatorii lui William Hague s-au situat în limita indicată de sondajele de opinie pre-electorale, însă au pierdut câteva locuri în favoarea partidului Liberal-Democrat condus de Charles Kennedy. Partidul Liberal-Democrat a înregistrat cel mai bun rezultat din ultimii 70 de ani. Rezultatul slab înregistrat de Partidul Conservator l-a determinat pe William Hague să-şi dea demisia din fruntea formaţiunii.

Cancelarul federal german, Gerhard Schroeder, l-a felicitat pe premierul britanic Tony Blair, a cărui formaţiune – Partidul Laburist – a câştigat alegerile generale.

Şeful executivului german a afirmat că electoratul britanic a ştiut să aprecieze “o politică de reforme bună şi responsabilă”. El şi-a exprimat speranţa în continuarea “colaborării dintre Londra şi Berlin, în materie de politică europeană”.

Premierul francez, Lionel Jospin, l-a felicitat pe Tony Blair pentru victoria electorală. Punând accentul pe relaţiile amicale care îi leagă, socialistul Jospin, i-a spus laburistului Blair că “pentru Franţa este foarte importantă poziţia Marii Britanii în toate problemele europene” şi şi-a exprimat speranţa că vor continua să coopereze într-un climat de încredere în toate chestiunile”.

Guvernul socialist din Grecia a salutat, prin purtătorul de cuvânt al executivului elen, Dimitris Repas, “triumful” în alegeri al Partidului Laburist al premierului britanic, Tony Blair, şi îi împărtăşeşte bucuria. Această victorie “deschide un nou capitol al participării Marii Britanii la construcţia europeană, a adăugat purtătorul de cuvânt.

Preşedintele ceh, Vačlav Havel, l-a felicitat pe premierul britanic Tony Blair pentru victoria în alegeri, salutând în special sprijinul Londrei pentru procesul de extindere a Uniunii Europene.

“Republica Cehă consideră Marea Britanie drept unul din susţinătorii-cheie ai proceului de extindere”, a afirmat şeful statului ceh.

“Am urmărit cu mare atenţie discursul dumneavoastră referitor la viitorul Europei, rostit anul trecut la Varşovia”, a adăugat preşedintele ceh, subliniind că poziţia autorităţilor de la Londra şi a celor de la Praga privind edificiul european sunt foarte apropiate.

Scrutinul din Marea Britanie intră în antologia electorală britanică, nu numai prin rezultate, ci şi prin rata absenteismului. La primele alegeri din mileniul III, prezenţa la urne a fost de 58%, considerată ca cea mai redusă rată a participării la vot din ultimii 80 de ani. 

 

5.2. Semnificaţia politică a rezultatelor alegerilor 

O victorie istorică

Victoria în alegeri a Partidului Laburist şi obţinerea celui de-al doilea mandat “este un moment istoric”, a declarat Tony Blair, referindu-se la faptul că, pentru prima oară în istoria de o sută de ani, laburiştii obţin un al doilea mandat succesiv. Acest succes se datorează, spun analiştii, charismaticului lor lider, care, prin dinamismul, energia şi tinereţea sa, a fost “locomotiva” care a împins înainte partidul cu o forţă fără precedent. Mesajul alegătorilor este clar, a spus premierul: “Ei aprobă direcţia în care mergem şi vor să continuăm pe acelaşi drum”, adăugând că formaţia sa guvernamentală nu-şi va lua nici o pauză, ci “se va pune imediat pe treabă”.

Campania premierului pentru un al doilea mandat s-a înscris într-o strategie pe termen lung pentru schimbare, bazată pe deciziile politice din cursul primului mandat, care, aşa cum afirmă Tony Blair, au dus la o scădere – record a şomajului şi la stabilitate în plan economic, cu rate reduse ale inflaţiei şi dobânzilor.

Deşi s-a considerat că între programele electorale ale partidelor nu au existat deosebiri radicale, Tony Blair a afirmat, în ultimul său discurs din campania electorală, că diferenţele dintre conservatori şi laburişti sunt cele mai mari din 1983 şi scrutinul este cel care va decide care dintre cele două partide este "mai capabil să gestioneze economic, să investească mai mult în serviciile publice şi să conducă Marea Britanie către viitor", menţionând că ţara încă nu joacă în Europa "rolul conducător pe care îl cer ponderea, prosperitatea şi istoria sa". El a cerut britanicilor nu doar să-i acorde voturile, ci şi să i se alăture cu "inima şi mintea în lupta pentru schimbare".

Deşi din punct de vedere constituţional mandatul său de premier urma să se încheie în mai anul viitor, după cinci ani de la instalarea în funcţie, Tony Blair a obţinut un maximum de avantaje de pe urma actualei prosperităţi economice, astfel încât să-şi poată împlini ambiţia de a deveni primul premier laburist, de după al doilea război mondial, care a obţinut două mandate consecutive.

Dificultăţi majore pentru guvernarea laburistă

Ultimele zile ale campaniei electorale au scos însă în evidenţă fragilitatea acordului de pace din Irlanda de Nord, la care premierul a contribuit semnificativ. David Trimble, preşedintele Partidului Unionist din Ulster şi liderul guvernului de coaliţie protestant-romano-catolică, a ameninţat că va demisiona din această funcţie dacă Armata Republicană Irlandeză (IRA) nu-şi duce la îndeplinire, în termen de şapte săptămâni, angajamentul de a preda armele. Acest lucru este şi mai dificil acum, după alegeri, când extremiştii au luat un uşor avans faţă de centru.

De asemenea, există puternice tensiuni între societatea britanică şi azilanţii care au dus la manifestări violente repetate.

Analiştii apreciază că reiese clar că una din mizele importante este schimbarea relaţiei dintre Marea Britanie şi Uniunea Europeană, schimbare care va produce rupturi în societatea britanică.

O altă sursă majoră de tensiuni sociale este cea a decalajelor economice şi sociale. "Marea Britanie este o ţară bogată cu o economie puternică şi, cu toate acestea, milioane de familii trăiesc la marginea societăţii", aceasta a fost constatarea făcută de Martin Barnes, liderul “Child Poverty Action Group”. Şi în pofida programului de eradicare a sărăciei, proclamat de Partidul Laburist, decalajul dintre "bogaţi" şi "săraci" se măreşte - aceasta este şi concluzia unui studiu elaborat de “Joseph Rowntree Foundation”, publicat recent la Londra.

"Marea Britanie trebuie să adopte măsuri efective pentru frânarea procesului actual de pauperizare", subliniază Johnatan Bradshow de la Universitatea din York, coautorul raportului elaborat de Rowntree Foundation.

O anchetă realizată de patru profesori universitari britanici a relevat faptul că numărul familiilor afectate de sărăcie – relativă sau absolută – a crescut de la 14%, în 1983, la 24%, în 1999. Anul trecut, 14,5 milioane britanici se confruntau cu o situaţie economică precară. Un sfert din populaţia ţării nu dispunea de cel puţin trei elemente indispensabile unui trai normal: trei mese pe zi, îmbrăcăminte decentă şi o locuinţă confortabilă şi încălzită.

Patru milioane de copii sunt lipsiţi de un element indispensabil unei existenţe normale şi două milioane de cel puţin două elemente de bază, confirmă raportul UNICEF, publicat în luna iunie 2001, şi anchetele realizate de Ministerul britanic al Protecţiei Sociale.

Guvernul laburist s-a angajat încă de anul trecut să elimine flagelul sărăciei, în general, şi sărăcia care se manifestă în rândul copiilor, în special, în decursul unei generaţii. Politica sa în domeniul social se axează pe nişte orientări fundamentale: asigurarea unui loc de muncă pentru cei care pot să muncească, garantarea securităţii resurselor pentru cei care nu pot să facă singuri acest lucru, dar aceste măsuri implică cheltuieli ale bugetului, semnificaţie greu de acceptat.

În acest context, conservatorii au lansat acuzaţii de corupţie şi trafic de influenţă pentru a demonstra că guvernul Blair nu este atât de "curat" cum a promis premierul la prezentarea în Camera Comunelor a raportului anual de activitate a guvernului laburist.

La toate acestea se alătură denunţarea publică, de către fostul ministru adjunct de externe, Peter Hain, a stilului executivului laburist. "O combinaţie de presiune pură şi grijă maximă faţă de imagine", a spus el, făcându-se ecoul criticilor la adresa "criteriului Blair".

Referitor la conducerea laburistă, de remarcat este faptul că unul din sloganurile Partidului Laburist, în 1997, a fost: "O conducere puternică, nu derivă". Alegătorii doreau pe cineva puternic şi care să controleze partidul, dar, în timp, a apărut acuzaţia de autoritarism, ceea ce ar putea pune probleme în interiorul partidului laburist.

Test pentru o social-democraţie în schimbare

Partidul Laburist a reuşit să atragă un electorat larg. Mesajul central de dinamism economic combinat cu justiţie socială a rămas la fel de popular, ca şi în urmă cu trei ani. Analiştii politici arată că Partidul Laburist este pe cale să realizeze obiectivul social-democraţiei: creştere economică susţinută combinată cu creşterea investiţiilor în serviciile publice şi redistribuire fiscală. Statistici publicate recent arată că inflaţia este sub 2,5%, în vreme ce investiţiile Partidului Laburist în serviciile publice încep să dea roade, fiind create 44.000 locuri de muncă în sectorul public. Partidul Laburist trebuie să comunice însă cu categoriile sociale defavorizate, nu doar pentru menţinerea echilibrului social, ci şi pentru starea de funcţionare a democraţiei.

Cea mai grea lecţie pentru laburişti, consideră unii analişti, este aceea care trebuie însuşită de orice bun general sau manager: dacă doreşti respectul subordonaţilor, trebuie să le arăţi respect.

Rata absenteismului la succesul laburiştilor şi prezenţa scăzută la vot au fost apreciate de analiştii politici britanici drept un semnal clar că alegătorii s-au săturat de Partidul Conservator. De aceea, voturile masive acordate laburiştilor au fost mai degrabă voturi neacordate conservatorilor, şi nu voturi aprobatoare pentru politica promovată de Tony Blair. Relevant este că laburiştii au pierdut 5 locuri în Parlament.

Pentru Tony Blair, priorităţile noului său mandat sunt “ameliorarea serviciilor publice”, aflate, cum laburiştii recunosc cu sinceritate, într-o stare foarte proastă şi problema aderării la euro, moneda unică europeană, faţă de care s-a declarat, în principiu, “favorabil”. Eventualitatea intrării ţării în zona euro, care va necesita o devalorizare a monedei naţionale, cursul ridicat al acesteia afectând competitivitatea mărfurilor britanice, a dus la perturbări destul de serioase pe piaţa bursieră, nivelul lirei sterline scăzând a doua zi după alegeri, la 1,38 dolari, cel mai redus curs din ultimii 16 ani.

Liderul Partidului Liberal-Democrat, Charles Kennedy, a fost, dintre cei trei, candidatul considerat în sondaje ca inspirând cea mai mare încredere electoratului. El a ştiut, cu abilitate să atragă pe conservatorii dezamăgiţi de totala confuzie şi dezorientare a partidului lor, ca şi pe laburiştii “puri şi duri”, nemulţumiţi în urma derivei spre centru a noului laburism, întruchipat deTony Blair, şi care se regăsesc în discursul mai de stânga al liberal-democraţilor. Charles Kennedy a declarat adepţilor săi că trebuie să smulgă drapelul opoziţiei din mâna conservatorilor. “Suntem partidul viitorului şi în viitorul deceniu am putea fi partid de guvernământ”, a declarat el după alegeri. Liberal-democraţii sunt însă confruntaţi cu handicapul serios al unui sistem electoral majoritar (cu un singur tur de scrutin), conceput special pentru o înfruntare între cei doi mari protagonişti, laburiştii şi conservatorii.

Evoluţiile de pe scena politică britanică prezintă deosebit interes, în condiţiile în care, prin orientarea sa tot mai vădită spre centru, laburismul şi-a pierdut conţinutul ideologic şi cu greu mai poate fi privit ca un partid socialist “A treia cale”, preconizată de Tony Blair, este concepută ca una de mijloc, între socialism şi capitalism, iar conservatorismul se află în plină derivă.

 

5.3. Remanierea guvernamentală – un nou început al guvernării laburiste

 

După victoria detaşată în alegerile legislative, premierul britanic, Tony Blair, a decis să marcheze în mod clar un nou început în activitatea guvernului său, printr-o remaniere consistentă. Cea mai mare surpriză a constituit-o numirea fostului ministru de Interne, Jack Straw, în postul de secretar al Foreign Office, unde îl înlocuieşte pe Robin Cook, care devine lider al Camerei Comunelor.

“Acordăm multă importanţă Parlamentului şi este vital să avem o personalitate în acest post”, a declarat purtătorul de cuvânt al premierului.

Numirea în funcţia de ministru de externe a surprins cu atât mai mult cu cât era recunoscută reţinerea acestuia faţă de moneda europeană. Trecerea lui David Blunkett de la Educaţie la Interne, pentru a-l înlocui pe Jack Straw, l-a confirmat pe acesta ca fiind “noua stea laburistă”, un posibil succesor al lui Tony Blair.

Influentul ministru de finanţe, Gordon Brown, a fost reconfirmat în funcţie. “Premierul a spus de mai multe ori că Brown este un ministru excepţional”, a precizat purtătorul de cuvânt al guvernului. Vicepremierul John Prescott va deveni coordonator al activităţii guvernamentale, înlocuind-o pe Mo Mowlam, care a decis să se retragă din activitatea politică. J. Prescott îşi păstrează astfel titlul teoretic de numărul doi în guvern, dar nu va mai avea portofoliul Transporturilor, Mediului şi Regiunilor. Stephen Byers, care deţinea portofoliul Comerţului şi Industriei în guvernul trecut, devine ministru al Transporturilor şi Regiunilor, iar Estelle Moris, fost subsecretar de stat la Educaţie, îl va înlocui pe David Brunkett la Educaţie.

La Ministerul Culturii, Chris Smith a fost înlocuit cu Tessa Jowell, fost secretar de stat însărcinat, cu Forţele de Muncă în Ministerul Educaţiei.

Fostul ministru al Agriculturii, Nick Brown, a fost numit secretar de stat pentru probleme de muncă. El păstrează astfel un post important în cadrul guvernului, deşi era de aşteptat o sancţionare a sa pentru modul în care a gestionat criza febrei aftoase.

